מרדכי כפרי

שמאל|ממוזער|200px|אנדרטת יצחק רבין של מרדכי כפרי ב"פארק רבין" ביקנעם
שמאל|ממוזער|200px|אנדרטה לזכר בני ובנות גבעתיים שנפלו במערכות ישראל, מעשי ידי כפרי
200px|ממוזער|פסל בורוכוב בחזית מבנה המועדון במשמר הנגב
מרדכי כפרי (12 במרץ 1920 – 17 באוקטובר 2001) היה פַּסָּל ישראלי בולט. עבודתו קשורה ושזורה בתהליכים ההיסטוריים שעברו על עם ישראל במאה ה-20, ועיקר עיסוקה בהנצחה. הוא עומד מאחורי עיצובם של קרוב ל-50 אנדרטאות ומונומנטים ברחבי ישראל לזכר בנים שנפלו בהגנה על מדינת ישראל, לזכר השואה ולזכר המייסדים בהתיישבות ובתעשייה.

ביוגרפיה
כפרי נולד בוורשה בירת פולין בשם מרדכי וולפסדורף. בגיל 16 עלה לארץ ישראל  במסגרת עליית הנוער ביחד עם אחיו יוסף. 

בחברת הנוער בנהלל  ב-1938 התוודע לאמנות הפיסול. הניסיונות הראשוניים היו בבוץ ובגבס. עיקר העיסוק בפיסול התחיל כאשר התגייס ב-1941 לצבא הבריטי במסגרת הבריגדה היהודית, אז נהג לפסל בשעות הפנאי ללא כל הדרכה. 

עבודות הפיסול בצבא הבריטי היו בעיקר בחימר, בגבס, בעץ, ובתקופה מסוימת גם בעופרת שנלקחה ממטוסים גרמניים. העבודה הייתה בממדים קטנים  בשל הניידות, היעדר תנאים נאותים, וגם חוסר ידע בעיצוב עבודות גדולות. 

ב-1945 הציג את פסליו בתערוכת פיסול בין חילית של בעלות הברית שנערכה ברומא. פסליו, שמונה עשר במספר, נגנבו בהיותו בחזית, אבל זיכו אותו במלגת לימודים מטעם ממשלת בריטניה. בתום המלחמה, בעזרת מלגה זו, למד פיסול ב (אקדמיה די בֶּלֶה אַרטי) , איטליה, בין השנים 1946–1948, ובמקביל עבד והתמחה בסטודיו לעבודות שיש ופיסול בדרכי העבודה הקלאסיות.

בסוף 1948 חזר לישראל כדי להשתתף במלחמת העצמאות.

בשנים הראשונות למדינת ישראל עסק בהוראת פיסול במוסדות שונים, ובו בזמן הרבה ביצירת פורטרטים ותבליטים של אישים, המוצבים במוסדות שונים. ביניהם: דוד רמז, דב בר בורוכוב, דני מס, ברל כצנלסון, מרדכי נמיר, ודוד בן-גוריון. עבודתו המונומנטלית הראשונה של כפרי בשנת 1950 הייתה הקמת אנדרטה לזכר נופלי כפר נהלל. מאז נמשכה דרכו האמנותית כפסל הנצחה בעשרות עבודות ברחבי הארץ, עבודותיו ניצבות באתרי הנצחה, בפארקים ובמוסדות ציבור.

כפרי חי ופעל בנהלל, עם אשתו רחל (בתו של צבי לבנה) כפסל וכחקלאי, למן עלייתו ארצה ועד שנותיו האחרונות.

עבודותיו
באנדרטאות ובמונומנטים שהקים ביטא כפרי את פועלם ורוחם של אירועים ואנשים. מאפיין אותן הקשר עם האדמה, הנוף, הארץ, ערכי התקופה ותחושת הכאב והתקווה. עבודותיו "החיות לעד" כדבריו, תורמות לזיכרון הקולקטיבי על הזיכרון הפרטי, ומהוות מוקד מתמשך להתכנסות הקהילה, להזדהות ולטקסים.

ייחודן של יצירותיו בגושי אבן גדולים גולמיים המתוכננים לקומפוזיציות הרמוניות, תוך הדגשת קשר בין נושא היצירה למקום בו היא מוצבת, עם מוטיבים מהעבר או ההווה ופנייה אופטימית לעתיד. למרות ריבוי הסגנונות: קלאסי, פיגורטיבי וסמלי, ניכרת באנדרטאות הללו גישתו הייחודית של כפרי ואהבתו לאבן כחומר יצירה.

עבודות בולטות:
 אנדרטה לזכר חללי כפר נהלל (נהלל), 1950
 אנדרטת המגל והחרב, מושב אלמגור, 1967
 אנדרטה ליצחק רבין (יקנעם)
 אנדרטה לזכר בני ובנות גבעתיים שנפלו במערכות ישראל
 אנדרטה להגנה בגבעת ההגנה שבפארק הכרמל
 אנדרטה למתנדבי היישוב העברי שנפלו בנכר (בית הקברות הצבאי בהר הרצל)
 אנדרטה לנופלים במערכות ישראל בכפר ביל"ו
 אנדרטה לנופלים בניצני עוז
 אנדרטה לנופלים במערכות ישראל בכפר הס
 פסל בורוכוב,  משמר הנגב

לקריאה נוספת
רחל כפרי, מקצת מן הדברים --- : על הפסל מרדכי כפרי, חיפה: [חמו"ל], תשס"ה 2004
מרדכי כפרי – אנדרטאות ופסלים, הוצאה עצמית, 2024

קישורים חיצוניים

 מרדכי כפרי, אתר הנצחה לפועלו



הערות שוליים

קטגוריה:פסלים ישראלים
קטגוריה:נהלל: אישים
קטגוריה:אנשי העלייה החמישית
קטגוריה:עולים בעליית הנוער
קטגוריה:ישראלים ילידי פולין
קטגוריה:ישראלים שנולדו ב-1920
קטגוריה:ישראלים שנפטרו ב-2001
קטגוריה:אישים הקבורים בבית הקברות בנהלל